乞祠不允
作者：王十朋
朝代：宋

paragraphs: 微臣守清源，一歲三乞祠。
俞音竟未拜，感荷聖主慈。
臣家素賤貧，仰祿救啼饑。
區區六年間，手把四郡麾。
道途壓奔走，囊橐無餘貲。
清源乃佳郡，風俗不待移。
民淳簡獄訟，士盛敦書詩。
地遠可藏拙，祿厚足自資。
今歲又豐登，千里人熙熙。
臣豈不願仕，求閑欲奚爲。
自憐螻蟻生，福薄命最奇。
入境身即病，到官日呼醫。
痰涎每上攻，旋暈勢甚危。
藥試何止百，灼艾無全肌。
臂疼如子美，齒落如退之。
脚患柳州腫，髮垂孟郊絲。
飲食日減少，跬步須扶持。
殘喘雖尚延，定非久遠期。
况臣糟糠妻，蓋棺將及朞。
旅櫬猶未還，兒女晝夜悲。
臣今官滿考，臣去有二宜。
孰謂九重遠，天高而聽卑。
吾君不之告，肝膽將誰披。
廟堂二三公，誤辱平日知。
今不憐向隅，恩復何時施。
願於黼扆前，敷奏迫切詞。
天日臨在上，臣言非敢欺。
解官食祠祿，曲遂臣之私。
幽明俱受賜，感極涕泗垂。
溝壑倘未填，報國猶有時。